Дубінін

Дз. Ул.

ГІСТАРЫЧНАЕ КРАЯЗНАЎСТВА ЯК НЕАД’ЕМНЫ КАМПАНЕНТ КУЛЬТУРНАЙ АДУКАЦЫІ ПАДРАСТАЮЧАГА ПАКАЛЕННЯ

2012г.

БДПУ

Европа: актуальные проблемы этнокультуры.

Артыкул

Гістарычнае краязнаўства

**ГІСТАРЫЧНАЕ КРАЯЗНАЎСТВА ЯК НЕАД’ЕМНЫ КАМПАНЕНТ КУЛЬТУРНАЙ АДУКАЦЫІ ПАДРАСТАЮЧАГА ПАКАЛЕННЯ**

**Дз. Ул. ДУБІНІН**

**БДПУ (Мінск)**

Краязнаўства даследуе прыроду, эканоміку, дэмаграфію, гісторыю, мову, культуру.Асноўны метад краязнаўства — збор інфармацыі: архіўных і літаратурных крыніц, прадметаў матэрыяльнай культуры, вынікаў назіранняў за прыроднымі з'явамі, анкетаванне і г.д. Ролю навукова-метадычных цэнтраў у рэгіёнах выконваюць краязнаўчыя цэнтры пры аддзелах адукацыі. У Беларусі дзейнасць усіх краязнаўчых арганізацый каардынуе Рада Беларускага краязнаўчага таварыства (БКТ).

Пасля Вялікай Айчыннай вайны гістарычнае краязнаўства развіваецца па двум кірункам: дзяржаўнае краязнаўства і школьнае краязнаўства.

На вялікую ролю краязнаўства ў вучэбнай і пазашкольнай рабоце ўказаў з’езд настаўнікаў Беларусі, які адбыўся ў 1945 годзе. У практыку выхавання і навучання маладога пакалення раілася ўвесці такія формы і сродкі краязнаўчай работы, як экскурсіі, падарожжы, пошук і вывучэнне мясцовых помнікаў гісторыі, збор фальклору, прадметаў культуры і мастацтва, стварэнне краязнаўчых гурткоў, музеяў[1,c30].

Вясной 1947 года быў утвораны Рэспубліканскі Савет па арганізацыі і правядзенні паходаў і экскурсій, які распрацаваў шэраг рэспубліканскіх маршрутаў. Вынікі паходаў і эскурсій абмяркоўваліся на рэспубліканскіх, абласных і гарадскіх злётах піянераў, юных турыстаў, настаўніцкіх семінарах у педагагічных калектывах. Разам з паходамі і экскурсіямі вывучэнне края ажыццяўлялася і ў школьных краязнаўчых гуртках, на базе якіх у выніку пошукова-даследчай работы былі створаны гісторыка-краязнаўчыя музеі і гурткі.

Цікавай і дзейснай формай вывучэння гісторыі краіны сталі рэспубліканскія экспедыцыі піянераў і школьнікаў па роднаму краю прысвечаныя знамянальным і памятным датам у гісторыі нашай краіны: “Па партызанскіх сцежках”, “Па дарогах герояў”, “Дарогамі перамогі” і г.д. Экспедыцыі далі магчымасць стварыць летапіс вёсак, калгасаў, саўгасаў, заводаў, школ; аднавіць імёны невядомых герояў. Школьнікі збіралі матэрыялы і дакументы, ваенныя і працоўныя рэліквіі, стваралі музеі, пакоі і куткі рэвалюцыйнай, баявой і працоўнай славы[1,c35].

Актыўную краязнаўчаю работу праводзілі першасныя арганізацыі таварыства аховы помнікаў гісторыі і культуры пры педагагічных вышэйшых навучальных установах. У многіх вучэбных установах працавали клубы рэвалюцыйнай і баявой славы.

Турыстычны клуб “ Гарызонт” Мінскага педагагічнага інстытута імя А.М. Горкага ( зараз БДПУ імя М.Танка) пачынаючы з 1967г. выступіў у якасці ініцыятара правядзення штогадовага зорнага паходу па Беларусі.Падчас зорных паходаў вялікая ўвага надавалася ахове і прапагандзе помнікаў гісторыі, рэвалюцыйнай, баявой і працоўнай славы беларускага народа. Вынікі зорных паходаў дэманстраваліся на рэспубліканскіх аглядах, конкурсах, прысвечаных знамянальным і памятным датам.

Побач з вядомымі формамі краязнаўчай работы ў рэспубліцы з’явілася шмат новых. Традыцыйнымі сталі дні і тыдні рэавалюцыйнай і баявой славы, стварэнне патрыятычных клубаў, школьных навуковых таварыстваў, правядзенне вечароў, прысвечаных знамянальным і памятным датам, арганізацыя лекторыяў, кіналекторыяў, конкурсаў на лепшую арганізацыю шэфскай работы над помнікамі, на лепшае асвятленне ў друку, на радыё і тэлебачанні ваенна-патрыятычнай тэмы, пытанняў славы, прапаганды і выкарыстання помнікаў гісторыі і культуры.

На працягу 1960-89 гадоў важную ролю ў развіцці грамадскага краязнаўства адыграла Беларускае дабраахвотная таварыства аховы помнікаў гісторыі і культуры.( БДТАПГ і К).

Яго дзейнасць стала важным дасягненнем у развіцці гістарычнага краязнаўства. Таварыства прыцягнула да грамадскага і навуковага вывучэння розных аспектаў жыццядзейнасці значную колькасць насельніцтва краіны. Паступова была створана грамадская сістэма аховы гісторыка-культурнай спадчыны, адноўлена і пабудавана вялікая колькасць помнікаў гісторыі і культуры, мемарыялаў мясцовага і рэспубліканскага значэння. Значная колькасць помнікаў гісторыі культуры Беларусі захавалася выключна дзякуючы дзейнасці таварыства. Пры садзейнічанні таварыства была арганізавана падрыхтоўка і выданне “Звода помнікаў гісторыі і культуры Беларусі”, вывучаліся і захоўваліся гістарычныя цэнтры гарадоў. Падрыхтаваны і надрукаваны сотні выданняў краязнаўчай тэматыкі.

Значную ролю ў развіцці грамадскага краязнаўства адыгралі ЛКCМБ, таварыства “Веды”, піянерская і некаторыя іншыя грамадскія арганізацыі.

Ад другой паловы 1980 г.адметную ролю ў развіцці гістарычнага краязнаўства адыгралі культурна-асветніцкія грамадскія аб’яднанні:краязнаўчая камісія Беларускага фонда культуры, Беларускае краязнаўчае таварыства, Беларуская краязнаўчая асацыяцыя, “Талака”, “Паходня”, “Узгор’е”, “ Машэка” і іншыя. Дзякуючы дзейнасці гісторыка-культурных аб’яднанняў былі выратаваны некаторыя помнікі гісторыі і культуры ў гарадах Беларусі.

Дзейнасць грамадскіх арганізацый краязнаўчай накіраванасці і краязнаўцаў-аматараў у галіне музейнай справы садзейнічалі арганізацыі ў Беларусі музеяў краязнаўчага профілю, а таксама пераафармленню экспазіцый не адпавядаючых краязнаўчаму прынцыпу.

Былі папоўнены калекцыі і фонды абласных і рэспубліканскіх дзяржаўных архіўных сховішчаў, распрацавана канцэпцыя і выдадзены гісторыка-культурныя хронікі гарадоў і раёнаў Беларусі – “ Памяць”.

У 1960-80 гады ў БССР школьнае краязнаўства паспяхова выконвала задачы, пастаўленыя перад ім грамадствам: выхаванне савецкага патрыятызму, пралетарскага інтэрнацыяналізму, атэізму і іншыя.

У краіне была створана дзейнасная сістэма школьнага краязнаўства, у якім асноўнымі накірункамі былі: турыстска-краязнаўчы, стварэнне школьных музеяў, пошукавы рух.

Прыярытэт атрымаў турыстска-краязнаўчы накірунак. У школьным краязнаўстве вылучыліся два асноўныя кампаненты – праграмны і пазашкольны. Прычым другі атрымаў большую вагу.Сфарміравалася сістэма арганізацыі і правядзення масавых турыстскіх мерапрыемстваў і падрыхтоўкі турысткіх кадраў.

Пошукавы рух са справы адзінак энтузіястаў ператварыўся ў шырокі грамадскі рух. Дзякуючы працы пошукаўцаў былі вернуты з нябыту тысячы імёнаў абаронцаў Айчыны[3,15].

На сёняшні дзень краязнаўствам займаюцца Беларускае добраахвотнае таварыства аховы помнікаў гісторыі i культуры, Беларускае таварыства аховы прыроды, Беларускі фонд культуры, Таварыства беларускай мовы імя Ф.Скарыны i інш.

У снежні 1989 году адбылася Усебеларуская канферэнцыя краязнаўцаў, якая абвясціла аб аднаўленні работы БКТ. Да задач краязнаўчых арганізацый адносяцца: пошукавая архіўна-бібліяграфічная работа, выяўленне помнікаў гісторыі i культуры, арганізацыя музеяў, напісанне гісторыі вёсак і гарадоў, вывучэнне помнікаў прыроды, тапанімікі, збіранне вуснай народнай творчасці, дапамога органам асветы.

У шэрагу раёнаў праходзяць краязнаўчыя канферэнцыі. У Браславе і Навагрудку яны сталі традыцыйнымі. Пры некаторых бібліятэках існуюць краязнаўчыя аддзелы. Сабраныя краязнаўцамі матэрыялы ўключаюцца ў навуковыя даследаванні, экспазіцыі музеяў, выкарыстоўваюцца пры падрыхтоўцы праектаў рэстаўрацыі помнікаў. У выніку пошукавай работы выяўляюцца мемарыяльныя i памятныя гістарычныя мясціны.

3 выкарыстаннем матэрыялаў па краязнаўству выдадзены “Збор помнікаў гісторыі і культуры Беларусі” (7 тамоў), выдаецца шматтомная серыя кніг “Памяць”. Праблемы краязнаўства асвятляюцца ў перыядычных выданнях: бюлетэнь ”Помнікі гісторыі і культуры Беларусі” (з 1989г. часопіс «Спадчына»), часопіс «Беларуская мінуўшчына”, «Родная прырода», «Роднае слова» i інш.

У шэрагу раённых газет існуюць тэматычныя краязнаўчыя старонкі. Выдаюцца неперыядычныя рэгіянальныя навуковыя краязнаўчыя зборнікі, часопісы i альманахі («Cвiцязь», «Гарадзенскія запісы», «Віцебскі сшытак», «Магілёўская даўніна»,“Maгілёўшчына», «Палессе» i інш.). У мэтах тэарэтычнай падрыхтоўкі адпаведных спецыялістаў, гуманітарызацыі навучання ў планы шэрагу навучальных устаноў уключаны курсы краязнаўства (беларусазнаўства). Краязнаўчымі даследаванямі займаюцца беларускія навукова-культурныя арганізацыі за мяжой: Беларускае грамадска-культурнае таварыства ў Польшчы, Беларускі інстытут навукі і мастацтва ў ЗША, Беларуская бібліятэка і музей імя Ф. Скарыны ў Лондане, Таварыства беларусаў ў Маскве, згуртаванне беларусаў Казахстана і інш.[2,c.260].

Такім чынам, краязнаўства выступае і як сродак навуковага пазнання гісторыі краіны, і як інструмент захавання яе нацыянальнай спадчыны, развіцця культуры.

Літаратура

1. Историческое краеведение Белоруссии / Под ред Э.М. Загорульского// А.Н. Ваганова, Э.М. Загорульский.- Минск.,1980.-264с.
2. Трэпет, Л. Краязнаўства. // ЭнцыклапедыягісторыіБеларусі ў 6 тамах. т.4. / Л. Трэпет.- Мінск., 1997.- 432с.
3. Півавар, М. В.Развіццё гістарычнага краязнаўства ў Беларусі ў1961-1991гг.( на прыкладзе грамадскага і школьнага накірунку): аўтарэф.дыс. … канд. гіст. навук:07.00.02/ М.В. Півавар; Беларус. дзярж. ун-т.— Мінск,2006.— 20с.